ET Euroopa Liidu Teataja C 255/16

Väikese muudatuse heakskiitmise taotluse avaldamine kooskõlas määruse (EL) nr 1151/2012 artikli 53 lõike 2 teise lõiguga

(2015/C 255/08)

Euroopa komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas määruse (EL) nr 1151/2012 (2) artikli 53 lõike 2 teise lõiguga.

„TROTE DEL TRENTINO”

ELi nr: IT-PGI-0105-01330 – 28.4.2015

KPN ( ) KGT ( X ) GTT ( )

1. Taotlejate rühm ja õigustatud huvi

ASTRO – Associazione Troticoltori Trentini Via Guardini n. 73 38100 Trento ITALIA E-post: info@pec.confagricolturatn.it

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote kirjeldus — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu [Õigusaktide ajakohastamine]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Pärast komisjoni määruse (EL) nr 56/2013 (3) jõustumist tekkis vajadus lisada koonddokumenti punkt 3.3. Spetsifikaadis on lubatud kasutada lõhe „Trote del Trentino” (KGT) söödas mittemäletsejalistelt põllumajandusloomadelt saadavat töödeldud loomset valku ning seda valku sisaldavat segasööta. Selline tooraine sisaldub praegu enamikus söödas ning seetõttu ei oleks tootjate jaoks majanduslikult jätkusuutlik sööta kalu üksnes sellise söödaga, mis ei sisalda kõnealust toorainet või selle jälgi.

Koonddokumendi punkti 3.3 lisatakse järgmine lause.

Peale selle on söödas lubatud kasutada mittemäletsejalistelt põllumajandusloomadelt saadavat töödeldud loomset valku ning seda valku sisaldavat segasööta.

Õigusaktide ajakohastamine

Ette on nähtud asendada viited nõukogu määrusele (EÜ) nr 510/2006 (4) viidetega määrusele (EL) nr 1151/2012.

KOONDDOKUMENT

„TROTE DEL TRENTINO”

ELi nr: IT-PGI-0105-01330 – 28.4.2015

KPN ( ) KGT ( X )

1. Nimetus

„Trote del Trentino”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Trote del Trentino” tähistatakse liiki vikerforell (Oncorhynchus mykiss (Walbaum)) kuuluvaid lõhelasi, keda on kasvatatud punktis 4 määratletud tootmispiirkonnas. Tarbimisse laskmisel peavad forellid olema järgmiste omadustega: rohekas seljaosa ning mõlemal küljel roosakas triip; valkjas kõhuosa; kehal ning selja- ja sabauimel tumedad täpid. Kala kaalu ja pikkuse vaheline näitaja (condition factor) ei tohi kuni 500 grammi kaaluvate kalade puhul ületada näitajat 1,25 ja üle 500 grammi kuuluvate kalade puhul näitajat 1,35. Kalaliha üldine rasvasisaldus ei tohi ületada 6 %. Liha on valkjas või lõheroosa, tihke, õrna, ja lahja tekstuuri ning kerge kalamaitse ja õrna mageveelõhnaga, muda meenutav järelmaitse puudub täielikult. Võõraste maitsete esinemine tootes peab olema piiratud, geosmiini tase peab jääma alla 0,9 μg/kg ning lihaskoe tihkust iseloomustava jõu tippväärtus kokkupressimisel peab olema vähemalt 4 N.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Söödaratsioon peab vastama nõuetele, mis on kujunenud välja kohalikke ja pikaajalisi tavasid aluseks võttes. Seetõttu ei tohi kasutatavas söödas olla ka geneetiliselt muundatud organisme ning sööt peab olema kehtivate eeskirjade kohaselt sertifitseeritud.

KGTga „Trote del Trentino” kalalihale omase kvaliteedi tagamiseks on lubatud kasutada järgmisi tooraineid:

1. teraviljad, nende terad, nendest valmistatud tooted ja nende kõrvalsaadused, sealhulgas valgukontsentraadid;

2. õliseemned, nendest valmistatud tooted ja nende kõrvalsaadused, sealhulgas valgukontsentraadid ja õlid;

3. kaunviljade seemned, nendest valmistatud tooted ja nende kõrvalsaadused, sealhulgas valgukontsentraadid;

4. mugulviljade jahu, nendest valmistatud tooted ja nende kõrvalsaadused, sealhulgas valgukontsentraadid;

5. kalast ja/või koorikloomadest valmistatud tooted ja nende kõrvalsaadused, sealhulgas õlid;

6. merevetikajahu ja sellest valmistatud saadused;

7. mittemäletsejaliste verest valmistatud tooted.

Peale selle on söödas lubatud kasutada mittemäletsejalistelt põllumajandusloomadelt saadavat töödeldud loomset valku ning seda valku sisaldavat segasööta.

Söödaratsiooni koostis peab olema selliste omadustega, mis kataks kalade vajadused eri kasvatusetappides.

Kõik kehtivate õigusaktidega kindlaksmääratud ja loomasöödas kasutatavad lisaained on lubatud. Liha lõheroosa värvuse saamiseks kasutatakse karotenoidide rühma kuuluvat astaksantiinipigmenti ja/või muid looduslikke karotenoide.

3.4. Täpsustage tootmise erietapid, mis peavad toimuma määratletud geograafilises piirkonnas

Kalakasvatuse eri etapid, mille alla kuuluvad kalavastse, noorkala ja täiskasvanud kala etapp, ning kalade tapmine peavad toimuma punktis 4 määratletud kasvatuspiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Töödeldud toodet pakutakse müügiks pealt kiletatud polüstüreenvaagnal ja/või pealt kiletatud polüstüreenkarbis ja/või vaakum- või gaasipakendis. Kala turustatakse värskena, tervelt, roogitult, fileena ja/või tükeldatult.

Tervelt ja/või roogitult tarbimisse antavad kalad peavad kaaluma vähemalt 200 g. Fileena ja/või tükeldatult tarbimisse antav toode peab kaaluma vähemalt 90 g.

3.6. Sellise toote märgistamise erieeskirjad, millele registreeritud nimetus viitab

Igal pakendil peab loetavate, kustutamatute, mis tahes muust kirjest selgelt eristatavate tähtedega olema väljend „Indicazione Geografica Protetta” (kaitstud geograafiline tähis) või lühend „I.G.P.”.

Viimati osutatud väljend peab olema tõlgitud selle riigi keelde, kus toodet turustatakse. Keelatud on lisada kirjeldusi, mis ei ole selgesõnaliselt ette nähtud.

Igal pakendil või sellele kinnitataval märgisel peab olema selgesti nähtav järgmine logo. Logo võib olla esitatud ka hallides toonides.

Igal üksikul pakendil või sellele kinnitataval märgisel peab olema ka KGTga tooteid tähistav ELi logo. Märgisel või lisamärgisel peab olema märgitud tootja ja/või tootepartii number või viitekood.

4. Geograafilise piirkonna täpne määratlus

KGTga toote „Trote del Trentino” tootmispiirkond hõlmab Trento autonoomset provintsi tervikuna ning Brescia provintsi Bagolino kommuuni. Määratletud piirkonnas asuvad Trento peamised jõed ning nende kõrvale jäävad orud koos lisajõgedega.

5. Seos geograafilise piirkonnaga

Tootmispiirkond on moodustunud mitmest liustiku- ja jõeerosiooni tsükli tekitatud ja üksteise peale kuhjunud kihist. Morfoloogilisest seisukohast on piirkond peamiselt mägine ning sellele on iseloomulikud geoloogilisse substraati õõnestatud rohkem või vähem sügavad orud, mis kulgevad läbi piirkonna kõikide valgalade. Toote „Trote del Trentino” tootmispiirkonna kliima on Alpide piirkonnale iseloomulikult rohkete sademetega, talvekuudel sajab sageli lund ja madalad temperatuurid ei ole haruldased isegi suvel. Forelli tootmiseks kasutatav vesi saadakse täies ulatuses piirkonnas olevatelt lumeväljadelt ja liustikest. Määratletud piirkonna kliima- ja hüdrogeoloogilised tingimused, mida ei ole võimalik mujale üle kanda või jäljendada, annavad tootele „Trote del Trentino” omapära, mis teda teistest eristab. Trento allikatest saadava vee keemiline koostis sisaldab vähem mikroelemente (magneesium, naatrium, kaalium) kui Euroopa vesi keskmiselt ning seetõttu on siinne vesi forelli arenguks väga sobiv. Jõed, mille vett Trento forellikasvatused kasutavad, on suurepäraste bioloogiliste omadustega ning nende IBE on suurem kui kaheksa, mis vastab I või II kvaliteediklassile.

Kaitstud geograafilise tähise „Trote del Trentino” tunnustamise taotlust põhjendatakse asjaoluga, et kõnealune toode erineb muudest samasse klassi kuuluvatest toodetest väga väikese kala kaalu ja pikkuse vahelise näitaja ning rasvasisalduse tõttu. Peale selle on lihal tihke, õrn, ja lahja tekstuur ning kerge kalamaitse ja õrn mageveelõhn. Forellikasvatuse kalade lihale sageli iseloomulik muda meenutav järelmaitse puudub täielikult.

Toote „Trote del Trentino” iseloomulikud omadused on eelkõige seotud kalakasvatustes kasutatava veega, mida saadakse piirkonnas asuvatelt lumeväljadelt ja liustikest. Vett on ohtralt ning see on suure hapnikusisaldusega, heade keemiliste, füüsikaliste ja bioloogiliste omadustega ning madala temperatuuriga, mis jääb novembrist märtsini üldiselt alla 10 °C.

Vesi on külm ja toitainevaene, mistõttu kala kasvab aeglaselt. Koguseliselt seab see tootmisele piirid, kuid samas annab kõrgema kvaliteedi: väike kala kaalu ja pikkuse vaheline näitaja ning rasvasisaldus. Kuna vett on ohtralt ja maapind kallakuline, kasutab enamik Trento forellikasvatusi kaskaadina langeva veega kalatiike, kus vesi looduslikult hapnikuga rikastub. Tänu vee headele omadustele ei arene vetikaid, soovimatuid mikroorganisme ega nende metaboliite, mis annavad kalalihale ebameeldiva maitse, sealhulgas muda järelmaitse, mille põhjuseks on geosmiini rohkus.

Keskkonna kliimatingimused ning inimtegevus kalakasvatuse hooldamisel ja majandamisel seovad toote „Trote del Trentino” tihedalt tootmispiirkonnaga.

„Trote del Trentino” kasvatustavad on väga vanad ja põhinevad aastatega välja kujunenud pikkadel traditsioonidel. Tiikidel põhinev kalakasvatustraditsioon ulatub XIX sajandisse, kui 1879. aastal ehitati Torbole kalakasvandus, mille eesmärk oli levitada kalakasvatustavasid ja lasta kohalikesse veekogudesse lõhelaste maime. Seejärel rajati 1891. aastal Predazzos, 1902. aastal Giustinos ja 1926. aastal Tiones esimesed eraisikutele kuuluvad kalakasvandused, millele pärast II maailmasõda lisandus hulk teisi. Aastate jooksul säilitati neis eraldi kudekarja, mida korrapäraselt uuendatakse teistest kalakasvandustest või loodusest pärit liinidega, andes seega kasvatatud kalale iseloomuliku eripära edasi tema järglastele.

Lisaks sellele asutati 1975. aastal Trento forellikasvatajate assotsiatsioon (Associazione dei Troticoltori Trentini), mis mängis tootmispiirkonna forellikasvatuse hoogustamises olulist osa ja aitas nimetusel „Trote del Trentino” nii kõnekeeles kui ka kaubanduslikus keeles kanda kinnitada, millest annavad tunnistust tolleaegsed arved, märgised ja reklaamid.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Trote del Trentino” tunnustamise ettepaneku 4. märtsi 2015. aasta Itaalia Vabariigi Teatajas nr 52.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 179, 19.6.2014, lk 17.

(2) ELT L 343, 14.12.2012, lk 1.

(3) ELT L 21, 24.1.2013, lk 3.

(4) ELT L 93, 31.3.2006, lk 12.